'Beter plek' vs. God | Netwerk24
Deur Stephan Joubert 12 Julie 2018 00:00
"Hy is darem nou op 'n beter plek."
"Sy is tussen bemindes in die hemel."
Soms hoor jy sulke opmerkings nadat mense gesterf het. Interessant genoeg beskryf die Nuwe Testament God se wêreld heel eerste in terme van sy eie teenwoordigheid en nie in terme van die "beter plek" wat daar wag nie. Of in terme van al die familiereünies wat blykbaar daar gaan plaasvind nie.
Dit gaan oor God. Dit gaan oor sy troosvolle teenwoordigheid by al sy mense, nie soseer oor 'n mooi ewige blyplek nie. Dit gaan nie heel eerste oor goue strate en ewige vyfster-verblyf wat in daardie "beter plek" op ons wag nie.
Lewe, hier en nou, maar ook lewe daar aan die ander kant word deur Jesus se teenwoordigheid gedefinieer.
Hy is lewe. Hy is ook die een oor wie egte lewe handel. Jesus is Immanuel. Hy is dit nou reeds. Hy is oorgenoeg.
As Jesus nie hier genoeg is nie, dan sal die lewe daar aan die ander kant 'n eindelose teleurstelling wees.